曾無疑以長韻送金橘時已暮春次韻
作者：周必大
朝代：宋

paragraphs: 荼䕷殿春枝滿霜，盧橘熟夏今乃黄。
彈丸煌煌照坐光，老叟驚詫見未嘗。
客言採果孟冬月，剖竹爲符带蒼雪。
包之赫蹏滿貯中，纏以絲枲外合節。
或藏綠豆因醉翁，或雜寸膏仍緘封。
三說未識將誰從，但覺色香新摘同。
分甘安能與衆樂，秘方何惜都傳却。
已誇指下石化金，仙指并求君勿噱。